सुबुंखान्थि गोनां भारत हादरनि बिसायख’थिनि राहाया बे बेलायाव गासैबो रोखोमै धोन आरो मोदोमनि गोहोयावसो सोनारदों । बिसायख’थिफोराव दैदेनगिरिफोरनि गोरा आरो गोख्रों दिन्थिनायखौ नुनो मोननाय जायो। बिनि अनगायैबो सुबुंफोरखौ हारि-धोरोम- हारिफोरनि मुङाव बोदोरबावलि खालामनानै राजखान्थियारि मुलाम्फा लानाय गाज्रि लैखोन जाबोबाया भारत हादराव खर’ दैखांनाय बादि नुनो मोनगासिनो दं। माबेबा मोनसे हादरसायाव सिगां सासेबो एमएलए गैजायै दोलोया दा धोन-मोदोमनि बोलो आरो बोदोरबावलिनि स्ल’गाननि जोहै बिसायख’थियाव देरहानानै गोहो लानाय जाथायफोरा थांनाय बोसोरफोरनिफ्राय खर’ दैखांनो हमनायखौ नुनो मोनो। फैगोन सानफोराव जानो हागौ बिदि जाथायफोरा हादरनि गोबां हादरसायाव गसंखांगोन नामा बेखौ साननाय फैदों। मानोना बै समाव राजखान्थियारि दुंहाव थासारि सोमजि होनायजों लोगोसे सुबुंफोरनि गेजेराव मोनसा-मोनसि जागोनखौ बांसिन नुहुरो। जेराव खान्थि आरो दिन्थिनेरसोननि सोलाय सुबिदाबादि आखुया नुजासारनो हागौ ! दा समाव हादराव हरसेनि गेजेरावनो सासे राजखान्थि दैदेनगिरिया मोनसे राजखान्थि दोलोनिफ्राय गुबुन मोनसे राजखान्थि दोलोयाव हाबहैनाय गोबां जाथायफोरा जागासिनो दं । माबेबा मोनसे राजखान्थि दोलोनि सासे एमएलएआ रायजोफोरनि भट लानानै देरहाबोनायनि हरसेनि गेजेरावनो गुबुन राजखान्थि दोलोयाव हाबहैनायनि बेलायाव बिहा जेबो खान्थि एबा दिन्थिनेरसोनखौनो गोयै बादिसो नुनो मोनो। बि सुबुंफोरनि थांखिया गोहो आरो गावनि थाखायल’ होननानै बुंजासै। दा बिदिखौनो नुगासिनो दंसै सुबुंफोरा। बेफोर बादि सुबुंफोरनि गेजेराव रूपज्योति कुर्मी, सुशान्त बरगहाइ आरो सुस्मिता देबमोननि मुंखौ लानो हायो। मानोना गिबियाव मरियनिनि कंग्रेस एमएलए रूपज्योति कुर्मी, बिनि उनाव थावरानि एमएलए सुशान्त बरगहाइमोनहा बिजेपि दोलोआव हाबहैबाय। बिदिनो गुदि-गेजेर थाखोनि कंग्रेस दैदेनगिरिफोरा दोलो नागारनानै खुंथाय गोहोयाव थानाय बिजेपि दोलोयाव हाबहैदों। साननैसो सिगां शिलचरनि बारग’ एमपि थामहिनबा कंग्रेस दोलोनि गोहो-गोरा आयजो दैदेनगिरि सुस्मिता देबआ हरखाब कंग्रेस दोलो नागारबाय। नाथाय बियो बिजेपि दोलोआव हाबहैया बालानो आसामाव तृणमूल कंग्रेसनि जेबो फोथार गोयै दोलोयाव हाबहैबाय । सोनाब बंगनि गिबि मन्थ्रि ममता बेनार्जीजों लोगो जानानै फैगोन समफोराव आसामाव तृणमूल कंग्रेसखौ गोहो-गोरा खालामनो साननायाखि खान्थि आरो दिन्थिनेरसोन दिन्थिनाय जादोंना ? जियानो जाया मानो राजखान्थिगिरि दैदेनगिरिफोरा गावनि मुलाम्फानि थाखायल’ दोलो बास्लायबाय थायोब्ला भटार रायजोफोरा माबा मुलाम्फा जागोनना ?